EUROPA-PARLAMENTETS OG RÅDETS AFGØRELSE Nr. 1296/1999/EF

af 29. april 1999

om vedtagelse af et EF-handlingsprogram vedrørende forureningsrelaterede sygdomme som led i indsatsen inden for folkesundhed (1999-2001)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

i henhold til fremgangsmåden i traktatens artikel 189 B(4), på grundlag af Forligsudvalgets fælles udkast af 4. februar 1999, og

ud fra følgende betragtninger:

(1) Forureningsrelaterede sygdomme får stadig større betydning i hele Fællesskabet og giver anledning til offentlig bekymring;

(2) i henhold til traktatens artikel 3, litra o), skal Fællesskabets virke bidrage til opnåelse af et højt sundhedsbeskyttelsesniveau;

(3) i traktatens artikel 129 tillægges der udtrykkeligt Fællesskabet kompetence på dette område, for så vidt som Fællesskabet bidrager til det ved at fremme samarbejdet mellem medlemsstaterne og om nødvendigt støtte deres indsats, fremme samordningen af deres politikker og programmer, fremme samarbejdet med tredjelande og med de internationale organisationer, der beskæftiger sig med folkesundhed; Fællesskabets indsats skal være rettet mod forebyggelse af sygdomme og fremme af sundhedsoplysning og -uddannelse;

(4) dette program vil bidrage til virkeliggørelsen af Fællesskabets målsætning i henhold til traktatens artikel 129 ved at medvirke til at opnå større viden om og forståelse af forureningsrelaterede sygdomme, deres forbindelse med forurenende stoffer og forebyggelse, samt formidling af informationer på dette område, hvorved sammenligneligheden af oplysningerne herom øges, og ved at udvikle aktioner, der supplerer eksisterende fællesskabsprogrammer og -aktioner uden at skabe unødvendige overlapninger;

(5) i traktatens artikel 130 R bestemmes det, at Fællesskabets politik på miljøområdet skal bidrage til beskyttelse af menneskers sundhed;

(6) forebyggelse af forureningsrelaterede sygdomme skal omfatte ikke alene foranstaltninger rettet mod forureningskilder og koncentrationer af forurenende stoffer samt begrænsning af eksponeringen, men også folkesundhedsaktioner rettet mod offentligheden, der skal sætte borgerne i stand til at begrænse eksponeringen og mildne de skadelige konsekvenser for sundheden; der skal sideløbende med indsamlingen af data om koncentrationerne af forurenende stoffer i luften indsamles data om sundhedskonsekvenser og eksponering;

(7) Rådet og medlemsstaternes sundhedsministre, forsamlet i Rådet, har i deres resolution af 11. november 1991 om sundhed og miljø(5) opfordret Kommissionen til i tæt samarbejde med medlemsstaternes kompetente myndigheder at udarbejde en oversigt over den viden og erfaring, der foreligger i medlemsstaterne, i Fællesskabet og i de internationale organisationer for så vidt angår forbindelsen mellem sundhed og miljø.

(8) forureningsrelaterede sygdomme er blevet udpeget som et prioriteret indsatsområde for Fællesskabet i Kommissionens meddelelse af 24. november 1993 om rammerne for indsatsen til fremme af folkesundheden;

(9) Europa-Parlamentet har i sin beslutning af 16. januar 1996 om et socialt handlingsprogram på mellemlangt sigt 1995-1997(6) anmodet Kommissionen om i henhold til de relevante procedurer at fremlægge det handlingsprogram vedrørende forureningsrelaterede sygdomme, der er omhandlet i Kommissionens ovennævnte meddelelse;

(10) på de områder, som ikke hører ind under Fællesskabets enekompetence, som f.eks. forureningsrelaterede sygdomme, handler Fællesskabet i overensstemmelse med subsidiaritetsprincippet kun, hvis og i det omfang den påtænkte handling på grund af sit omfang eller sine virkninger bedre kan gennemføres på fællesskabsplan;

(11) dette program bør bidrage til oplysning af befolkningen og særlige grupper og velgørende organisationer, der støtter de personer, der direkte eller indirekte er ramt af forureningsrelaterede sygdomme;

(12) de foreslåede foranstaltninger i dette program vil medføre en fællesskabsskabt gevinst ved at samle aktiviteter, som allerede gennemføres forholdsvis isoleret på nationalt plan, lade aktiviteterne supplere hinanden med de heraf følgende væsentlige resultater for Fællesskabet som helhed, bidrage til styrkelse af solidariteten og samhørigheden i Fællesskabet, og om fornødent fastsætte normer og standarder for god praksis;

(13) samarbejdet med de internationale organisationer, der beskæftiger sig med folkesundhed, og med tredjelande bør fremmes;

(14) Europa-Parlamentet, Rådet og Kommissionen indgik den 20. december 1994 en modus vivendi vedrørende gennemførelsesforanstaltningerne til retsakter vedtaget efter fremgangsmåden i traktatens artikel 189 B(7);

(15) i denne afgørelse fastlægges der for hele programmets varighed en finansieringsramme, der som omhandlet i punkt 1 i Europa-Parlamentets, Rådets og Kommissionens erklæring af 6. marts 1995(8) udgør det primære referencegrundlag for budgetmyndigheden inden for rammerne af den årlige budgetprocedure;

(16) for at øge programmets værdi og virkning bør der foretages en overvågning og gennemføres en løbende evaluering af de iværksatte aktioner, især med hensyn til deres effektivitet og virkeliggørelsen af de fastsatte målsætninger, med henblik på i givet fald at foretage de nødvendige tilpasninger;

(17) programmet skal have en varighed på tre år for at medvirke til at udvikle politikker og strategier på dette område og for at tage hensyn til udviklingen generelt i forbindelse med Fællesskabets indsats inden for folkesundhed;

(18) med henblik på gennemførelsen af dette program bør proceduren med et rådgivende udvalg anvendes i en form, der er afpasset efter programmets begrænsede varighed og udviklingsmæssige karakter -

TRUFFET FØLGENDE AFGØRELSE:

Artikel 1

Programmets varighed og generelle målsætning

1. Der vedtages et handlingsprogram for Fællesskabets indsats mod sygdomme, der forårsages, fremkaldes eller forværres af miljøforurening, i det følgende benævnt "dette program", for perioden 1. januar 1999 til 31. december 2001 som led i indsatsen inden for folkesundhed.

2. Formålet med dette program er at medvirke til at udvikle politikker og strategier inden for sundhed og miljø, som fokuserer på forebyggelse af forureningsrelaterede sygdomme, bl.a. ved at øge den tilgængelige viden om og forståelsen af sundhedsrisiciene i denne forbindelse gennem:

a) bedre oplysning om forureningsrelaterede sygdomme og

b) bedre kendskab til og forståelse af evalueringen og håndteringen af disse sygdomme og forbedring af effektiviteten af de forebyggende foranstaltninger.

3. De aktioner, der skal gennemføres i henhold til dette program, og deres specifikke målsætninger er beskrevet i bilaget.

Artikel 2

Gennemførelse

1. Kommissionen sikrer i nært samarbejde med medlemsstaterne gennemførelsen af de aktioner, der er beskrevet i bilaget, i overensstemmelse med artikel 5.

2. Kommissionen samarbejder med institutioner og organisationer, der beskæftiger sig med forureningsrelaterede sygdomme.

Artikel 3

Sammenhæng og komplementaritet

Kommissionen sikrer, at der er sammenhæng og komplementaritet mellem de fællesskabsaktioner, der gennemføres under dette program, og dem, der gennemføres under andre relevante fællesskabsprogrammer og -aktioner, navnlig EF-handlingsprogrammet vedrørende sundhedsovervågning som led i indsatsen inden for folkesundhed (1997-2001) vedtaget ved Europa-Parlamentets og Rådets afgørelse nr. 1400/97/EF(9), og aktionerne inden for miljø og forskning.

Artikel 4

Budget

1. Finansieringsrammen for gennemførelsen af dette program er for den i artikel 1 omhandlede periode fastlagt til 3,9 mio. EUR.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 5

Komitologi

1. Kommissionen bistås af et rådgivende udvalg, der beståJar af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes, navnlig vedrørende:

a) arbejdsprogrammet

b) kriterier og procedurer for udvælgelse og finansiering af projekter under dette program

c) proceduren for overvågning og løbende evaluering som omhandlet i artikel 7.

Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget spørgsmålet haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

3. Kommissionens repræsentant holder udvalget løbende orienteret om kommissionsforslag eller fællesskabsinitiativer og om iværksættelsen af programmer på andre politikområder, der er relevante for opfyldelsen af dette programs målsætninger.

Artikel 6

Internationalt samarbejde

1. Med forbehold af traktatens artikel 228 og i overensstemmelse med proceduren i artikel 5 fremmes og iværksættes der i forbindelse med gennemførelsen af dette program et samarbejde med tredjelande og med de internationale organisationer, der beskæftiger sig med folkesundhed, om de aktioner, programmet omhandler.

2. Dette program er åbent for deltagelse af de associerede lande i Centraleuropa på de vilkår for deltagelse i fællesskabsprogrammer, der er fastsat i associeringsaftalerne eller tillægsprotokollerne dertil.

Det er åbent for Cyperns og Maltas deltagelse på grundlag af supplerende bevillinger efter samme regler som dem, der gælder for EFTA-landene, i overensstemmelse med procedurer, der skal aftales med disse to lande.

Artikel 7

Overvågning og evaluering

1. Ved gennemførelsen af denne afgørelse træffer Kommissionen de nødvendige foranstaltninger til at sikre overvågning og løbende evaluering af dette program under hensyntagen til de generelle og specifikke målsætninger, der fremgår af artikel 1 og af bilaget.

2. Kommissionen forelægger i det sidste år af dette program Europa-Parlamentet og Rådet en fuldstændig evalueringsberetning med dens konklusioner om behovet for fremtidige aktioner. Denne beretning forelægges også Det Økonomiske og Sociale Udvalg samt Regionsudvalget.

3. Kommissionen sørger for, at den i stk. 2 nævnte beretning indeholder oplysninger om fællesskabsfinansiering inden for de forskellige indsatsområder og om komplementaritet med de øvrige aktioner, der er nævnt i artikel 3, samt resultatet af den i stk. 1 i denne artikel omhandlede evaluering. Beretningen bør med henblik på dette programs indsatsområder ligeledes behandle udviklingen i Fællesskabets indsats inden for folkesundhed.

Udfærdiget i Luxembourg, den 29. april 1999.

På Europa-Parlamentets vegne

J. M. GIL-ROBLES

Formand

På Rådets vegne

W. MÜLLER

Formand

(1) EFT C 214 af 16.7.1997, s. 7 og

EFT C 156 af 21.5.1998, s. 21.

(2) EFT C 19 af 21.1.1998, s. 6.

(3) EFT C 64 af 27.2.1998, s. 91.

(4) Europa-Parlamentets udtalelse af 11.3.1998 (EFT C 104 af 6.4.1998, s. 136), Rådets fælles holdning af 30.4.1998 (EFT C 227 af 20.7.1998, s. 10) og Europa-Parlamentets afgørelse af 8.10.1998 (EFT C 328 af 26.10.1998, s. 145). Rådets afgørelse af 22.4.1999 og Europa-Parlamentets afgørelse af 14.4.1999.

(5) EFT C 304 af 23.11.1991, s. 6.

(6) EFT C 32 af 5.2.1996, s. 24.

(7) EFT C 102 af 4.4.1996, s. 1.

(8) EFT C 102 af 4.4.1996, s. 4.

(9) EFT L 193 af 22.7.1997, s. 1.

BILAG

AKTIONER OG SPECIFIKKE MÅLSÆTNINGER

I. AKTIONER FOR BEDRE OPLYSNING OM FORURENINGSRELATEREDE SYGDOMME

Målsætning:

at bidrage til en bedre forståelse af forurenende stoffers betydning for sygdommes opståen og forværring i Fællesskabet

1. Fastlæggelse af en prioritering med henblik på at identificere de sygdomme, i forbindelse med hvilke specifikke forurenende stoffer menes at spille en rolle, bl.a. ved at sammenligne sådanne sygdommes prævalens og/eller incidens med data om miljøfaktorer i de forskellige dele af Fællesskabet med henblik på at fastslå en eventuel relation og ved at underrette offentligheden.

2. Undersøgelse af kvaliteten af de epidemiologiske data for disse sygdomme og påvisning af, hvor der mangler data, med henblik på at forbedre det eksisterende grundlag for den videre udvikling af det europæiske samarbejde inden for epidemiologi og på at fremme fortsat fællesskabsforskning under hensyn til det internationale arbejde, bl.a. inden for WHO.

3. Revision af de foreliggende toksikologiske data om forurenende stoffer, der er involveret i disse sygdomme, og påvisning af områder med manglende viden, som det vil være vigtigt at tage op under hensyn til langtidsvirkninger og eventuelle synergier af forurenende stoffer.

II. AKTIONER TIL FORBEDRING AF KENDSKABET TIL OG FORSTÅELSEN AF EVALUERINGEN OG HÅNDTERINGEN AF FORURENINGSRELATEREDE SYGDOMME

Målsætning:

at forbedre kendskabet til og forståelsen af evalueringen og håndteringen af de forureningsrelaterede sundhedsrisici

1. Bidrag til forbedring af sammenligneligheden af data, der anvendes i forbyggende foranstaltninger mod forureningsrelaterede sygdomme, ved at støtte udveksling af oplysninger.

2. Støtte til udveksling af oplysninger med henblik på at skabe bedre forståelse i befolkningen af forureningsrelaterede sundhedsrisici.

3. Fremme af aktioner og af udveksling af oplysninger om metoder til forbedring af offentlighedens og opinionsdannernes kendskab til forureningsrelaterede sundhedsrisici og til evalueringen og håndteringen heraf; fremme i hele Fællesskabet af arbejdet med at bevidstgøre befolkningen om forureningsrelaterede sundhedsrisici og om virkningen af de forskellige politikker på forurening og sundhed; forbedring, indledningsvis gennem sundhedspersonalet, af kendskabet til adfærd, levevis og kostvaner, som kan mindske de sundhedsrisici, der er forbundet med forskellige forurenende stoffer.